Kaszëbi z Jackson mielë téż swòjã stanicã. Na awersu bëła tobaczéra, jakô swiôdcza ò baro pòpùlarnym zwëkù zażiwaniô tobaczi. Òdjimk stanicë béł wsadzony w 1997 rokù do „Pòmeranii”. To przëniosło ùdbã rogòwnikòwi Rudolfòwi Krãcczémù, żebë zrobic specjalnie jima jednã kùtą tobaczérkã. Darënk nen béł baro miłi dlô Bladowsczégò, chtëren jak jã dostôł, rzekł: Mój òjc wiedno zażiwôł, a tej przërôcził wszëtczich do pòspólnégò zażëcô. Co bëło na rewersu stanicë, Bladowsczi ju nie pamiãtôł. Më to baro pragnãlë sprôwdzëc, temù më rëgnãlë na farmã Kónkòlów, dze mieszkô jedna z córków Alfreda. Òb drogã më òdwiedzelë katolëcczi smãtôrz, na jaczim je baro wiele kaszëbsczich i pòlsczich nôzwësków, midzë jinszima më òdwiedzëlë grób cotczi Alfónksa, Cecylii Miszkòwsczi z d. Cerocczi ze Stajszewa, jakô bëła w pierszim karnie przëbëczników. Równak córczi Kónkòla më nie dostelë doma, co nijak nie zmiészëło redoscë z bëcégò na dzélëczkù zemi, na jaczim bëłë òdprôwióné msze na tczã Królewi Kaszëb i na jaczim przódë biło kaszëbsczé żëcé.